Caragiale - Plăteşte vizirul 



Guvernul a izbutit în sfârşit a se spăla pe mâini de orice amestec în cestiunea revizuirii. 
Stăruind până în cele din urmă a se ascunde de orice răspundere la spatele 
credincioaselor sale majorităţi, şi neascultând dreptele pretenţii ale minorităţilor, cari 
cereau să ştie mai nainte de orice părerea lui în cestiunea israelită, guvernul a lăsat 
asupra camerelor să ia ele iniţiativa în această cestiune. 

în două şedinţe secrete ale Camerii şi Senatului întrunite, guvernul a dat citire la o 
mulţime de acte diplomatice, din cuprinsul cărora s'a dovedit cu prisos că numai şi 
numai dânsul este vinovat de încordarea acută la care a ajunsă astăzi cestiunea 
evreilor. Cu toate acestea, guvernul a refuzat categoric a-şi arăta părerea şi a face o 
propunere în privinţa modificării art. 7, şi aceasta pentru cuvintele deja arătate de noi 
alaltăieri, că oricum s'ar deslega cestiunea din iniţiativă parlamentară, poziţia lui 
ministerială să fie salvată. Astfel dar, Camera şi Senatul au ales fiecare câte o comisie, 
care să se ocupe cu elaborarea unui proiect de modificare a art. 7. 

Această laşitate constituţională, practicată sistematic de guvernul radical, a ieşit până 
acum pentru dânsul la bun capăt; vom vedea însă dacă socoteala radicalilor nu-i 
greşită, vom vedea dacă până în cele din urmă răspunderea ce va cădea asupra 
oamenilor dela cârma ţării nu va fi cu atât mai mare într'o zi, poate nu tocmai 
depărtată, cu cât dânşii au căutat a se spăla de orice răspundere. 

Ce se va întâmpla cu cestiunea evreilor ? Asta este întrebarea ce arde astăzi buzele 
fiecărui român care nu şi-a pierdut instinctul conservării naţionale, fie dânsul de 
aminteri de orice vederi politice de partid. Sentimentul public general, un sentiment 
adânc, născut din teama unei primejdii naţionale văzută şi pipăită, este făţiş în contra 
oricărei concesiuni în această cestiune; - acesta este un adevăr pe care nu-l va putea 
tăgădui niciun om care cunoaşte bine ţara românească. O deslegare a acestei cestiuni 
ori în ce sens , nu minorităţile o vor putea da, ci majorităţile. Dar oare guvernul crede 
că naţiunea ar fi aşa de naivă să nu ştie că în astfel de împrejurare, după cum mai ales 
s'au făcut alegerile majoritatea şi guvernul sunt în fond unul şi acelaşi lucru ? 
Cestiunea israelită este oare o cestiune atât de indiferentă pentru ţara aceasta, încât 
numai prin deosebiri formale de nume, prin subtilităţi de procedere, să se poată 
escamota răspunderea deslegării ei ? Să nu se amăgească câtuşi de puţin capii 
cârdăşiei liberale-cosmopolite. Ştie bine ţara cine a adus cestiunea evreiască la 
încordarea gravă de astăzi; ştie toată lumea cum s'au făcut alegerile, oricari ar fi 
afirmaţiile retorice ale oamenilor influenţei morale şi oricare ar fi rezultatul 
preponderenţei brutale a majorităţilor guvernamentale; oricine ştie că majorităţile 
aduse astfel ca să hotărască de viitorul ţării, de existenţa noastră naţională, sunt 
numai nişte trupuri a căror simţire, cuget şi voinţă stau pe banca ministerială, sau mai 
bine zis o galerie de automaţi al căror resort mişcător stă sub degetul d-lui I. C. 
Brătianu. După sentimentul aproape unanim al ţării, oricât de mici ar fi concesiunile ce 



s'ar face cerinţei tratatului dela Berlin în cestiunea evreilor, ţara va fi nemulţumită, 
pentrucă o concesiune oricât de mică nu va putea rămâne fără rezultate economice 
mai apropiate sau mai târzii. Cum va fi dar deslegarea acestei cestiuni ? Spre 
mulţumirea Europei şi nemulţumirea ţării ? în faţa ţării, guvernul şi în deosebi atunci d. 
I. C. Brătianu va fi răspunzător. Fi-va deslegarea, din contra, spre mulţumirea ţării şi 
nemulţumirea Europei ? Atunci, tocmai fiindcă s'a dat la o parte dela orice iniţiativă, cu 
scop de a-şi salva pentru moment poziţia ministerială, guvernul şi mai ales d. I. C. 
Brătianu va fi răspunzător daca această deslegare ar avea vreo urmarerea pentru ţară. 
în orice caz, cu tertipuri bizantine, guvernul nu poate scăpa de răspunderea ce are şi 
ce trebue să aibă în deslegarea cestiunii evreilor. 



Cu aluzie foarte isteaţă la acest al doilea caz, al deslegării cestiunii israelite, organul 
oficios şi personal al d-lor Rosetti şi Brătianu, în numărul său de azi, conţine un articol 
foarte preţios. 

în partea întâia a acestui articol, ţara este ameninţată, la caz de nesupunere în faţa 
Europei, cu soarta Kedivului din Egipt şi cu intervenţiunea străină. în a doua parte ca 
să se mai aurească puţin hapul, se face o paralelă între administrarea finanţiară a 
acelui nenorocit prinţ şi aceea a - guvernului conservator. în această parte, după toate 
blagomaniile finanţiare obişnuite ale foii radicale, se aduc laude strictei şi riguroasei 
economii, ordinii şi probităţii administraţiei d-lor Mihălescu-Warzaawsky. 

Nu ne interesează deocamdată aceste modeste şi candide afirmaţii. Ceea ce ne 
interesează este să punem sub ochii cititorilor următoarele rânduri ale foii oficiose: 

Un fapt de cea mai mare însemnătate s'a săvârşit zilele din urmă în domeniul înaltei 
politice. 

Faptul e însemnat din mai multe puncte de vedere: el are o mare gravitate prin el 
însuşi, şi apoi e primul de felul său; este o inovaţiune în ceea ce priveşte solidaritatea 
şi acţiunea politică a marilor puteri europene. Acest fapt este răsturnarea Kedivului 
prin acţiunea directă şi colectivă a puterilor. 

Pentru prima oară puterile păşesc în colectivitate la un act de o aşa gravitate; pentru 
prima oară ele depun pe domnitorul unui stat, pentru că, după aprecierea lor, ar fi 
administrat rău afacerile ţării sale, pentru că nu şi-a ţinut îngajamentele faţă cu 
creditorii săi din străinătate, si mai cu seamă pentru că nu s'a supus voinţei si ordinilor 
lor. 

Acest act de o suverană nedreptate în ceea ce priveşte autonomia statelor, dar care-şi 
va găsi poate o compensare în garanţiile ce ar putea oferi colectivitatea europeană, 
sigurităţii fiecărui stat în deosebi, trebue să pună serios pe gânduri mai cu seamă pe 
ţările cele mici. 

în acest ocean agitat de felurite furtuni, ce se numeşte politica generală a Europei, 
peştii cei mari par în tot momentul dispuşi să înghită pe cei mici. Vai de statul cel mic, 



care va parveni să dispună de o dată pe toate puterile în contră-i, cum a făcut 
Kedivul ! Vai de el ! daca în orice împrejurări, nu va avea destulă dibăcie şi pevedere 
spre a dobândi în favoarea-i o parte măcar din cei puternici, cu care să 
contrabalanseze cealaltă parte ! 

Evenimentul întâmplat pe ţărmii Nilului trebue să ne facă să cugetăm serios din multe 
puncte de vedere, mai cu seamă în grelele împrejurări în care ne aflăm astăzi. Luăm 
act de aceste grave ameninţări făcute fără nicio ruşine şi fără nicio teamă şi M. S. 
Domnitorului, chiar de cătră acei ce sunt singuri vinovaţi de situaţia încordată în care 
ne aflăm. La aceste patriotice, liberale şi naţionale rânduri ale Românului, nu vom 
răspunde patronilor săi decât în puţine cuvinte. 

Dacă sunt atât de iubitori de ţară încât să nu admită vreo deosebire între patria 
noastră şi ţara Kedivului, între situaţia României şi a Egiptului, atunci să admită cel 
puţin că între aceste două ţări există deosebirea regimului. România este un stat 
constituţional, şi astfel fiind, în ziua când ameninţările de azi ale Românului, de cari am 
luat act, s'ar realiza, în momentul când Europa ar păşi ca să aducă la îndeplinire 
promisiile triste ce ni le fac patronii foii oficioase, dânşii şi numai dânşii ar fi 
răspunzători de tot ce s'ar urma. Să nu uite d-lor, că în statele constituţionale, de tot 
ce se 'ntâmplă, nu plăteşte Kedivul, ci Vizirul. 



